Werker in sop oor EFF-baretŉ Werker by die Lanseria-lughawe in Gauteng het Donderdag ŉ finale skriftelike waarskuwing gekry omdat sy ŉ baret van die Economic Freedom Fighters (EFF) by die werk gedra het. Lydia Leotlela (32), ‘n uitvoerende toesighouer wat onlangs by Julius Malema se party aangesluit het, het gesê sy het ŉ verskoningbrief geskryf omdat sy dit gedra het. ŉ Vlugkaptein het op 30 September by haar seniors gaan kla nadat Leotlela ŉ EFF-baret saam met haar uniform gedra het terwyl sy passasiers op ŉ vlug ingeboek het. “Ek dink die straf is swaar, maar dit sal my nie stop om my EFF-baret te dra nie. Ek sal dit net nie weer saam met my uniform by die werk dra nie,” het sy ná die tugverhoor gesê. Lede van die EFF se provinsiale “bevelspan” het by die lughawe buite Johannesburg opgedaag om hul steun vir hul “suster in die revolusie” te wys. Hulle het nie ná die uitslag van die verhoor betoog nie. “Ons is teleurgesteld oor wat gebeur het,” het Patrick Sindane, die woordvoerder van die EFF, gesê. “Wat is dit waarvoor mense bang is? Hoekom teiken hulle diegene wat die rooi baret van die EFF dra? Dit is omdat hulle weet iets groot is aan die kom,” het hy met verwysing na volgende jaar se algemene verkiesing gesê. – SAPA